《予读书之室先从兄时南尝扁以绿猗今二十馀年矣感叹存殁遂成长篇》
宋代·方一夔

峨峨高山东，迢迢青溪曲。采蘅撷薜荔，结搆蜗牛屋。

中有读书堂，堂外万脩竹。错出泉石间，翛然隔尘俗。

劲刚逢干节，空洞夷齐腹。长钓横江鲸，翠立摩天鹄。

借问主人谁，彼美清如玉。瓶罂空四壁，简册富万轴。

小篆揭新扁，高步踵前躅。箨龙忽变化，遗歌焉忍续。

岁晚坐相向，此君幸予辱。荣悴纷变态，风雨寒旸燠。

春来枝叶蕃，苍璆森在目。势且干青云，肯顾凡草木。

怜渠痛洒扫，日哦三四幅。吾诗试评品，千古配淇澳。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。